|  |  |
| --- | --- |
|  |  |
| Høringsnotat vedrørende udkast til bekendtgørelse om vandindvinding og vandforsyning |  |

# Indledning

Ændringerne i bekendtgørelsen om vandindvinding og vandforsyning er en konsekvens, som følge af de nye regler om behandlingskemikalier og filtermedier under drikkevandsbekendtgørelsen, som sker som følge af implementering af regler i drikkevandsdirektivet.

Udkast til ændring af bekendtgørelsen om vandindvinding og vandforsyning har været i høring fra den 13. maj 2024 til den 3. juni 2024 hos en bred kreds af myndigheder, organisationer, mv.

Miljøministeriet har modtaget 8 høringssvar fra eksterne parter, hvoraf 7 indeholdt bemærkninger til udkastet til bekendtgørelsen og var fra følgende:

1. Aalborg Kommune
2. Bryggeriforeningen
3. Danske Vandværker
4. DANVA
5. DI
6. HOFOR
7. KL

De væsentligste bemærkninger fra de hørte parter gennemgås og kommenteres nedenfor med udgangspunkt i følgende emner:

* Vejledning
* Administrativ byrde for kommuner og vandforsyninger
* Forskel mellem simpel og avanceret vandbehandling
* Miljøstyrelsens modtagelse af kopier af tilladelser
* Forøgelse af vandrensning og mindre grundvandsbeskyttelse
* Andre bemærkninger

Høringssvarene er kun gengivet i hovedtræk i dette notat. For detaljerede oplysninger om svarenes indhold henvises der til de fremsendte høringssvar, som kan ses på Høringsportalen.

**Vejledning**

Aalborg Kommune, Bryggeriforeningen, Danske Vandværker, DANVA, HOFOR og KL bemærker, at reglerne er uklare og efterspørger en vejledning. Aalborg Kommune bemærker, at det bør beskrives, hvilke krav der fremadrettet også er til teknisk, økonomisk og miljømæssig redegørelse i forbindelse med ansøgninger om de før undtagende former for simpel vandbehandling. Bryggeriforeningen opfordrer ministeriet til at udarbejde vejledningsmateriale, så det bliver enkelt for virksomheder at orientere sig i de mange nye regler. Danske Vandværker opfordrer til, at der udarbejdes en vejledning, som gør det enkelt for vandforsyningerne at opfylde de nye krav, og samtidig sikrer en ensartet sagsbehandling i kommunerne, for eksempel gennem anvendelse af standardskabeloner. DANVA efterspørger en tidssvarende vejledning, indeholdende en definition på begrebet ”væsentlige udbedringer og ændringer”, samt retningslinjer for brug af bekendtgørelsens bestemmelser ved fornyelse og ændringer af gældende vandindvindingstilladelser. HOFOR bemærker, at der er usikkerhed om hvornår man som vandforsyning i tilstrækkelig grad har beskrevet en simpel rensning teknisk, økonomisk og miljømæssigt.

*Miljøministeriet bemærker, at der med de nye regler om behandlingskemikalier og filtermedier i drikkevandsbekendtgørelsen og ændringen af § 14 i bekendtgørelsen om vandindvinding og vandforsyning er behov for en opdatering af vejledningsmaterialet. Miljøministeriet noterer sig bemærkningerne med ønsker til indhold i vejledningen og vil tage dem med i det kommende arbejde med opdatering af vejledning.*

**Administrativ byrde for kommuner og vandforsyninger**

HOFOR, Danske Vandværker og KL bemærker, at ændringen i reglerne kan medføre administrative byrder for kommuner og vandforsyninger. HOFOR bemærker, at der er en sandsynlighed for, at sagsbehandlingen af førhen simple sager nu vil tage betydelig mere tid, som vil medføre et ekstra ressourcetræk hos både kommuner og vandforsyninger, hvilket i sidste ende kan give udfordringer for forsyningssikkerheden. KL bemærker, at når simpel og avanceret vandbehandling sidestilles, så betyder det øget sagshandlingstid i kommunerne af ansøgninger om simpelt vandbehandlingsanlæg.

*Miljøministeriet bemærker, at behandlingen af tilladelserne kan medføre en mindre stigning i arbejdsbyrden hos både kommunen og vandforsyningen som følge af, at simple vandbehandlinger nu skal beskrives og håndteres. Hertil noterer Miljøministeriet sig Danske Vandværkers forslag om standard skabeloner, som kan effektivisere og ensarte behandlingsprocessen og vil tage bemærkningen med i det videre arbejde med vejledningsmaterialet.*

*Endeligt bemærker Miljøministeriet, at vurderingen omkring evt. øgede administrative byrder for kommunerne indgår i den økonomiske høring med KL.*

HOFOR spørger om eventuelle forøgede administrative udgifter for vandforsyningerne i forbindelse med fjernelse af undtagelsen er tillægsgivende under den økonomiske regulering.

*Miljøministeriet bemærker, at den økonomiske regulering af vandforsyningerne og hvilke udgifter, som vandforsyningerne kan medtage, reguleres i vandforsyningslovens § 52 a. Der ændres med bekendtgørelsen ikke ved disse regler. I øvrigt henvises til Klima-, Energi- og Forsyningsministeriet.*

KL bemærker, at ændringen åbner op for øget brug af avanceret vandbehandling, som vil få økonomiske konsekvenser for forbrugerne.

*Miljøministeriet vurderer, at ændringen til bekendtgørelsen ikke vil medføre, at flere vandforsyninger vil anvende avanceret vandbehandling. Dertil oplyser Miljøministeriet, at vandindvindingsanlæg, herunder anlæg, som skal bruges til vandbehandling, ikke må etableres eller på væsentlig måde udbedres eller ændres, før kommunalbestyrelsen har meddelt tilladelse hertil.*

*Herudover fremgår af § 14, stk. 2, i bekendtgørelsen om vandindvinding og vandforsyning fortsat, at en ansøgning om etablering af almen vandforsyning eller væsentlige udbedringer eller væsentlige ændringer af bestående vandindvindingsanlæg til almen vandforsyning* ***med henblik på at tilstræbe en reduktion af omfanget af rensningen af vandet*** *skal indeholde en teknisk, økonomisk og miljømæssig redegørelse for valget af indvindingssted og vandbehandling (egen fremhævning). Dertil kommer regler om den økonomiske regulering under Klima-, Energi- og Forsyningsministeriet, som har til formål at holde prisen for drikkevand nede.*

**Forskel mellem simpel og avanceret vandbehandling**

KL bemærker, at der ikke sondres mellem simpel og avanceret vandbehandling og bemærker, at det kan medføre, at vandforsyningen bevæger sig væk fra, at simpel vandbehandling er et bærende

grundprincip for dansk forsyning af drikkevand. Hertil anmoder KL Miljøministeriet bekræfte, at princippet om simpel vandbehandling fortsat er det bærende princip for dansk vandforsyning.

*Miljøministeriet oplyser, at der ikke i loven eller bekendtgørelser har været eller er en definition af simpel og videregående eller avanceret vandbehandling. Definitionen omkring simpel og avanceret vandbehandling bruges i praksis, men definitionen kan ikke beskrives i regler eller lovtekst, da den beror på en vurdering af den konkrete sag.*

*Miljøministeriet bemærker, at det med ændringerne til bekendtgørelsen ikke er hensigten at åbne op for uhensigtsmæssig brug af unødig avanceret vandbehandling. Derfor indgår det også i § 8 i de nye regler om behandlingskemikalier og filtermedier i drikkevandsbekendtgørelsen, at vandforsyningerne kun må anvende disse, når det er nødvendigt. Dertil vurderer Miljøministeriet, at langt størstedelen af de avancerede vandbehandlinger vil indebære væsentlige udbedringer eller væsentlige ændringer af vandindvindingsanlæg, som vil kræve tilladelse efter bekendtgørelsen om vandindvinding og vandforsyning, og at kommunen som led i behandlingen af ansøgningen skal foretage en teknisk, økonomisk og miljømæssig vurdering af indvindingsstedet og vandbehandlingen.*

**Miljøstyrelsens modtagelse af kopier af tilladelser**

Danske Vandværker finder det uhensigtsmæssigt, at Miljøstyrelsen ikke længere skal

modtage kopier af tilladelser givet efter bekendtgørelsen, idet det frygtes, at overblikket over meddelte

tilladelser, til blandt andet avanceret vandbehandling, vil gå tabt.

*Miljøministeriet bemærker, at Miljøstyrelsen ikke i dag fører et register over typerne af vandbehandling, der benyttes af vandforsyningerne. Derudover oplyser Miljøministeriet, at oplysningerne om typen af vandbehandling skal fremgå på vandforsyningernes hjemmeside i medfør at den nye oplysningspligt i drikkevandsbekendtgørelsens kapitel 14. Det er derved igennem vandforsyningernes hjemmeside muligt, at danne overblik over typen af vandbehandlinger, der anvendes.*

**Forøgelse af vandrensning og mindre grundvandsbeskyttelse**

KL er bekymret for, at princippet om at beskytte grundvandet nedprioriteres, hvis avanceret rensning bliver mere reglen end undtagelsen.

KL bemærker, at det skal være tydeligt, at avanceret rensning af vand stadig er undtagelsen, og at avanceret rensning kun bør være en mulighed, hvis der samtidig stilles krav om, at der skal iværksættes en forebyggelse af den forurening, som der midlertidigt renses for.

*Miljøministeriet bemærker, at der med bekendtgørelsesændringen ikke ændres ved udgangspunktet om, at grundvandsbeskyttelse skal sikres ved forebyggelse frem for rensning. I øvrigt henvises til besvarelsen under afsnittet om: Forskel mellem simpel og avanceret vandbehandling.*

**Andre bemærkninger**

DI bemærker, at de er enig i, at der ikke er grund til at opretholde en sondring mellem forskellige typer af vandbehandling, men derimod at de samme regler til behandlingskemikalier og filermedier skal gælde.

*Miljøministeriet takker for bemærkningen.*

DANVA anbefaler, at undersøge mulighederne for at indarbejde VVM-reglerne for

vandforsyning direkte i bekendtgørelsen.

*Miljøministeriet noterer sig bemærkningen og vil tage den med i det videre arbejde med drikkevandsregler. Miljøministeriet skal dog for god ordens skyld oplyse, at VVM-regler ikke vil blive medtaget i den nærværende ændring af bekendtgørelsen om vandvinding og vandforsyning.*